
Konkursa “Energosertifikātu izstrāde daudzdzīvokļu dzīvojamām mājām”
(iepirkuma identifikācijas Nr. SIA RNP 2024/14 )
nolikumam

IEPIRKUMA PRIEKŠMETA APRAKSTS

1. IEPIRKUMA PRIEKŠMETS

 Energosertifikātu izstrāde (turpmāk – Pakalpojums) SIA “Rīgas namu pārvaldnieks” (turpmāk – Pasūtītājs) pārvaldīšanā esošajām dzīvojamajām mājām Rīgas administratīvajā teritorijā (turpmāk – Objektos) .

2. DARBA UZDEVUMA IZKLĀSTS

2.1. Darba uzdevums izstrādāts saskaņā ar Ēku energoefektivitātes likuma (Ēkas energosertifikācija) prasībām, kas nosaka, ka dzīvojamai ēkai, izņemot gadījumu, kad visām tās daļām ir individuāla apkures sistēma, ir nepieciešams energosertifikāts.

2.2. Ēkas Energosertifikātu izstrādāt atbilstoši ēku energoefektivitātes likumam un Ministru kabineta noteikumiem.

2.3. Ekspluatācijā esošas ēkas energosertifikācijas veikšanai neatkarīgs eksperts:
2.3.1. veic ēkas konstrukciju un inženiersistēmu tehniskā stāvokļa pārbaudi, kas ietekmē enerģijas patēriņu un ēkas energoefektivitātes prasību izpildi; 
2.3.2. pārbauda aprēķiniem nepieciešamo izejas datu kvalitāti un nosaka to piemērojamību;
2.3.3. veic mērījumus un mērījumu novērtēšanu;
2.3.4. veic ēku energosertifikātu izstrādi ar savu darbaspēku tādā apjomā un kvalitātē, lai Pasūtītājs tos varētu izmantot kā izejas datus ēkas atjaunošanas tehniskās dokumentācijas sagatavošanai un darbu veikšanai;
2.3.5. dokumentācijā ietvert vismaz 2 dažādus scenārijus atjaunošanas pasākumiem, lai pēc piedāvāto scenāriju īstenošanas, ēka atbilstu vismaz C klases apkures patēriņam;
2.3.6. energosertifikāta pārskatā atspoguļot informāciju par:
2.3.6.1. ēkas norobežojošo konstrukciju siltum caurlaidību;
2.3.6.2. enerģijas sadalījumu starp ēkas inženiertehniskām sistēmām, kas nodrošina apkuri, ventilāciju, karstā ūdens apgādi un apgaismojumu;
2.3.6.3. vizuālo ēku apsekošanu un veikto uzskatāmāko siltumzudumu vietu termogrāfisko fiksāciju un pievienot tās pie energosertifikāta pārskata.
2.3.7. izvērtē un paredz darbības, kas ietver investīcijas dzīvojamo ēku energoefektivitātes paaugstināšanā:
2.3.7.1. ieteicamos renovācijas darbus un citus ekonomiski pamatotus energoefektivitāti uzlabojošus pasākumus, kuru īstenošanas izmaksas ir rentablas paredzamajā (plānotajā) kalpošanas laikā;
piemēram: fasādes sienu siltināšana, ēkas novecojošo logu un durvju nomaiņa un ailu siltināšana, vējtveru izveide, cokola siltināšana, pamatu siltināšana, sakārtot lietus ūdens novadīšanas sistēmu, veikt jumta hidroizolācijas uzlabošanu, jauna jumta klājuma nodrošināšana, u.c.;
2.3.7.2. ēkas inženiersistēmu pārbūvi, atjaunošanu vai izveidi, ja tā nepieciešama rezultātu sasniegšanai, vai nodrošina siltumenerģijas patēriņa samazinājumu, tai skaitā ventilācijas un apgaismojuma inženiersistēmu pārbūve, atjaunošana vai izveide (t.sk., piemēram, gaismas ķermeņu nomaiņas pret LED tipa gaismekļiem);
2.3.7.3. Centralizētas, lokālas un/vai autonomas siltumapgādes inženierkomunikācijas pārbūve vai atjaunošana:
2.3.7.3.1. nomainot vecos sildķermeņus, izveidojot apvadlīniju, uzstādot termostatiskos ventiļus;
2.3.7.3.2. siltummezgla sakārtošana, siltumenerģijas patēriņa samazinājums veicot siltummezgla darbību optimizāciju;
2.3.7.3.3. izveidojot jaunu divcauruļu horizontālo sistēmu ar individuālajiem skaitītājiem, veco radiatoru nomaiņa un termostatisko ventiļu uzstādīšana;
2.3.7.3.4. apkures un karstā ūdens cauruļvadu siltināšana.
2.3.7.4. atjaunojamos energoresursus izmantojošu siltumenerģiju ražojošu avotu iegādi un uzstādīšanu;
2.3.7.5. plānoto energoefektivitātes uzlabojošo pasākumu potenciāli sasniedzamo enerģijas ietaupījumu.
2.3.8. dokumentē būtiskākos ēkas tehniskā stāvokļa novērojumus;
2.3.9. sagatavo ieteikumus ēkas energoefektivitātes uzlabošanai.

2.4. Ēkas energoefektivitātes novērtēšanai pasūtītājs nodrošina neatkarīgajam ekspertam iekļūšanu ēkā vai tās telpās un piekļuvi ēkas inženiertehniskajām sistēmām, kā arī pieeju visai nepieciešamai informācijai par ēku un dokumentiem.

2.5. Ēkai izstrādātais energosertifikāts satur pielikumus, kuros iekļauti priekšlikumi un norādes par pasākumiem ēkas energoefektivitātes uzlabošanai:
2.5.1 priekšlikumi par pasākumiem, kas ir tehniski iespējami konkrētajai ēkai;
2.5.2 ieteiktie energoefektivitātes paaugstināšanas pasākumi, to apraksts un sasniedzamais rādītājs, norādot pielietojamo materiālu tehniskās īpašības atbilstošās mērvienības;
2.5.3 ieteikto pasākumu plānotais piegādātās enerģijas ietaupījums, īpatnējais enerģijas ietaupījums uz ēku;
2.5.4 ieteikto energoefektivitātes paaugstināšanas pasākumu plānotās īstenošanas izmaksas (var norādīt arī pasākuma izmaksu atmaksāšanās laiku);
2.5.5 ja ēkai īstenotais priekšlikums palielina vai samazina arī kādas citas energosistēmas patēriņu, attiecīgo patēriņu atsevišķi norādīt ar attiecīgi pozitīvu vai negatīvu zīmi;
2.5.6 priekšlikumus numurē. Ja tiek piedāvāti alternatīvu priekšlikumu varianti, tos attiecīgi apzīmē (piemēram, 1A, 1B, 1C) un, ja nepieciešams, paskaidro, lai varētu identificēt, ar kuru vai kuriem citiem pasākumiem tie ir salīdzināmi.
Ēkas energosertifikāta aprēķina vērtības un pārējā informācija (attēli, termogrammas un tml.) tiek norādītas tā pielikumā “Pārskats par ēkas energosertifikāta aprēķinos izmantotajām ievaddatu vērtībām”.

2.6. Iesniedzamie dokumenti. Neatkarīgam ekspertam ēku energoefektivitātes jomā (energoauditoram) ir jāizstrādā un jāiesniedz Pasūtītājam:
2.6.1. pārskats par ekonomiski pamatotiem energoefektivitāti uzlabojošiem pasākumiem, kuru īstenošanas izmaksas ir rentablas plānotajā kalpošanas laikā saskaņā ar Ministru kabineta noteikumiem;
2.6.2. pārskats par ēkas energosertifikāta aprēķinos izmantotajām ievaddatu vērtībām saskaņā ar Ministru kabineta noteikumiem. Energosertifikātā jāiekļauj enerģijas patēriņa dati par pēdējiem trim gadiem;
2.6.3. ievaddatos jānorāda bez izmaiņām sekojošais: Energosertifikāts tiek līdzfinansēts saskaņā ar Rīgas domes saistošajiem noteikumiem;
2.6.4. pārkaršanas risku izvērtējums, ja pēc atjaunošanas plānots sasniegt A+, A vai B apkures klasi. Pārkaršanas risku izvērtējums iesniedzams brīvā formā. Ja pārkaršanas risku izvērtējuma aprēķinos ir konstatēti pārkaršanas riski, tad energoefektivitātes paaugstināšanas pasākumos risinājumi pārkaršanas risku novēršanai.
Tehnisko dokumentāciju iesniedz Pasūtītājam par katru ēku – 1 (vienu) eksemplāru elektroniskā formā elektroniski parakstītu e-pastā vai failu apmaiņas serverī;
Tehnisko dokumentāciju augšupielādēt ēku energosertifikātu reģistrā, Būvniecības informācijas sistēmā, iepriekš saskaņojot ar Pasūtītāja par līguma izpildi atbildīgo specialistu.

3. PAKALPOJUMA NODOŠANA UN PIEŅEMŠANA
3.1. Izpildītājs nodod Pakalpojumu Līguma noteiktajā termiņā Pasūtītāja atbildīgajai personai ar Pakalpojuma nodošanas – pieņemšanas aktu. Par Pakalpojuma izpildes dienu uzskatāma diena, kad Izpildītājs ir ievietojis ēku energosertifikātus BIS, informējis Pasūtītāju par Pakalpojuma pabeigšanu, ja Pakalpojuma izpilde uz to brīdi atzīstama par izpildītu atbilstoši Līguma noteikumiem, un iesniedzis Pasūtītājam no Izpildītāja puses parakstītu Pakalpojumu nodošanas – pieņemšanas aktu.
3.2. Izpildītājs pirms iesniegšanas BIS ēku energosertifikātus un citus tehniskā specifikācijā norādītos darbus (attēli, pārskati u.tml.) elektroniski nosūta Pasūtītāja par līguma izpildi atbildīgajai personai. Pasūtītāja atbildīgā persona tos izskata 3 (trīs) darba dienu laikā no to saņemšanas dienas.
3.3. [bookmark: _Hlk156983537]Ja, izskatot sagatavotos ēku energosertifikātus, tiek konstatēts, ka tie neatbilst Tehniskās specifikācijas vai Latvijas Republikas normatīvo aktu prasībām, nav sagatavoti atbilstošā kvalitātē, tad Pasūtītājs ir tiesīgs tos nepieņemt un pieprasīt no Izpildītāja pienācīgu uzņemto saistību izpildi, izlabojot ēku energosertifikātā/energosertifikātos konstatētos trūkumus. Konstatēto trūkumu novēršanas termiņš nepagarina Līguma noteikto Darba uzdevuma izpildes termiņu. Konstatēto trūkumu novēršanu Izpildītājs veic ar saviem spēkiem un līdzekļiem.
3.4. Izpildītājs, nododot Pasūtītājam ēku energosertifikātus, garantē, ka tie atbilst Līguma, tehniskās specifikācijas un Latvijas Republikas normatīvo aktu prasībām un tie ir derīgi 3 (trīs) gadus no nodošanas - pieņemšanas brīža. Gadījumā, kad Objektam tiek piesaistīta Akciju sabiedrības “Attīstības finanšu institūcija Altum” (turpmāk – ALTUM) atbalsta programma energoefektivitātes paaugstināšanai un ALTUM noraida energosertifikātu, Izpildītājam jānovērš trūkumi atbilstoši ALTUM prasībām.
3.5. Ja puses nespēj savstarpēji vienoties par ēku energosertifikātā/ energosertifikātos konstatēto trūkumu novēršanu, un izpildītājs nepiekrīt tajā veikt labojumus, kurus pieprasa Pasūtītājs, tad jebkura no pusēm par saviem līdzekļiem var pieaicināt neatkarīgu sertificētu ekspertu, kurš izvērtē Pakalpojumā konstatētos trūkumus un sniedz atzinumu. Izdevumus par neatkarīga sertificēta eksperta atzinuma sagatavošanu sedz vainīgā puse. Ja kāda no pusēm nepiekrīt neatkarīga sertificēta eksperta atzinumam, strīda izskatīšana var tikt nodota Latvijas Republikas tiesai.

